b'\n_START_ARTICLE_\nFrontul Democra\xc8\x9biei \xc8\x99i Unit\xc4\x83\xc8\x9bii Socialiste\n_START_PARAGRAPH_\nFrontul Democra\xc8\x9biei \xc8\x99i Unit\xc4\x83\xc8\x9bii Socialiste (FDUS) a fost o organiza\xc8\x9bie creat\xc4\x83 ca arip\xc4\x83 a PCR, care a func\xc8\x9bionat \xc3\xaen Republica Socialist\xc4\x83 Rom\xc3\xa2nia \xc3\xaen perioada 1975-1989 \xc8\x99i era definit ca cel mai larg organism permanent, revolu\xc8\x9bionar, democratic, cu caracter reprezentativ, care constituie cadrul organizatoric de unire, sub conducerea PCR, a for\xc8\x9belor politice \xc8\x99i sociale ale na\xc8\x9biunii noastre socialiste, a tuturor organiza\xc8\x9biilor de mas\xc4\x83 \xc8\x99i ob\xc8\x99te\xc8\x99ti. Spre a putea \xc3\xaenregimenta organiza\xc8\x9biile de mas\xc4\x83 \xc8\x99i ob\xc8\x99te\xc8\x99ti, \xc3\xaen cadrul Frontului Democra\xc8\x9biei \xc8\x99i Unit\xc4\x83\xc8\x9bii Socialiste au fost \xc3\xaenfiin\xc8\x9bate organiza\xc8\x9bii ale democra\xc8\x9biei \xc8\x99i unit\xc4\x83\xc8\x9bii socialiste._NEWLINE_Candida\xc8\x9bii la func\xc8\x9bia de deputat \xc3\xaen Marea Adunare Na\xc8\x9bional\xc4\x83 erau prezenta\xc8\x9bi \xc3\xaen numele FDUS (Frontul Democra\xc8\x9biei \xc8\x99i Unit\xc4\x83\xc8\x9bii Socialiste) \xc8\x99i nu al PCR._NEWLINE_FDUS a atras \xc3\xaen structurile sale de conducere intelectuali, arti\xc8\x99ti, sportivi, lideri religio\xc8\x99i \xc8\x99i speciali\xc8\x99ti din diferite domenii, precum \xc8\x99i o mare mas\xc4\x83 de oameni care nu erau membri de partid._NEWLINE_Art. 7 din Legea nr. 57 din 26 decembrie 1968 privind organizarea \xc8\x99i func\xc8\x9bionarea consiliilor populare, republicat\xc4\x83 \xc3\xaen B.Of. nr. 96/3 oct. 1980, se preciza: Consiliile populare \xc3\xaent\xc4\x83resc \xc8\x99i dezvolt\xc4\x83 leg\xc4\x83turile cu organele locale ale Frontului Democra\xc8\x9biei \xc8\x99i Unit\xc4\x83\xc8\x9bii Socialiste, \xc3\xaen vederea mobiliz\xc4\x83rii oamenilor muncii la realizarea sarcinilor de plan \xc8\x99i la desf\xc4\x83\xc8\x99urarea ac\xc8\x9biunilor pentru dezvoltarea economic\xc4\x83 \xc8\x99i social-cultural\xc4\x83 a unit\xc4\x83\xc8\x9bilor administrativ-teritoriale, precum \xc8\x99i la activitatea de sistematizare \xc8\x99i bun\xc4\x83 gospod\xc4\x83rire a municipiilor, ora\xc8\x99elor \xc8\x99i comunelor.'